**Pakuotės lapelis: informacija vartotojui**

**neo-angin kietosios pastilės**

2,4-dichlorbenzilo alkoholis, amilmetakrezolis, levomentolis

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

* Neišmeskite šio lapelio, nes vėl gali prireikti jį perskaityti.
* Jeigu norite sužinoti daugiau arba pasitarti, kreipkitės į vaistininką.
* Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
* Jeigu per 3-4 dienas Jūsų savijauta nepagerėjo arba net pablogėjo, kreipkitės į gydytoją.

**Apie ką rašoma šiame lapelyje?**

1. Kas yra neo-angin ir kam jis vartojamas

2. Kas žinotina prieš vartojant neo-angin

3. Kaip vartoti neo-angin

4. Galimas šalutinis poveikis

5. Kaip laikyti neo-angin

6. Pakuotės turinys ir kita informacija

**1. Kas yra neo-angin ir kam jis vartojamas**

Vaistas sukelia vietinį mikrobus naikinantį ir skausmą malšinantį poveikį.

2,4 ‑ dichlorbenzilo alkoholis ir amilmetakrezolis pasižymi dezinfekuojančiomis, levomentolis – šaldančiomis ir skausmą malšinančiomis savybėmis.

neo-angin kietosios pastilės vartojamos vietiniam ryklės gleivinės uždegimo gydymui.

Jis skirtas suaugusiesiems, paaugliams ir vyresniems nei 6 metų vaikams.

Jeigu per 3-4 dienas Jūsų savijauta nepagerėjo arba net pablogėjo, kreipkitės į gydytoją.

**2. Kas žinotina prieš vartojant neo-angin kietąsias pastiles**

**neo-angin vartoti draudžiama:**

* jeigu yra alergija bet kuriai veikliajai arba bet kuriai pagalbinei šio vaisto medžiagai (jos išvardytos 6 skyriuje).

**Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti neo-angin.

#### Vaikams

Neduokite neo-angin jaunesniems kaip 6 metų vaikams. Gydant neo-angin vaikai turi gebėti kontroliuojamai čiulpti kietąsias pastiles.

**Kiti vaistai ir neo-angin**

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Sąveikos su kitais vaistais atvejų nenustatyta.

neo-angin vartojimas su maistu ir gėrimais

Vaisto galima vartoti su maistu arba be jo.

Nėštumas, žindymo laikotarpis ir vaisingumas

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

*Nėštumas*

Duomenų apie veikliųjų medžiagų vartojimą nėštumo metu nėra arba jų nepakanka. Tyrimai su gyvūnais tiesioginio ar netiesioginio kenksmingo toksinio poveikio reprodukcijai (vaisingumui) neparodė. Dėl nepakankamos informacijos neįmanoma visiškai atmesti pavojaus vaisiui, todėl šio vaisto nerekomenduojama vartoti nėštumo metu.

*Žindymas*

Nėra pakankamai informacijos apie tai, ar veikliųjų medžiagų ar metabolitų išsiskiria į gydytų moterų pieną. Todėl neo-angin neturi būti vartojamas žindymo metu.

*Vaisingumas*

Poveikio vaisingumui tyrimų neatlikta.

**Vairavimas ir mechanizmų valdymas**

Poveikio vairavimui ar mechanizmų valdymui nenustatyta. Tinkamų tyrimų neatlikta.

**neo-angin kietųjų pastilių sudėtyje yra Ponceau 4R (E124), gliukozės, sacharozės ir natrio**

neo-angin kietųjų pastilių sudėtyje yra dažiklio Ponceau 4R (E 124), kuris gali sukelti alerginių reakcijų.

Kiekvienoje neo-angin kietojoje pastilėje yra 1,14 g gliukozės ir 1,42 g sacharozės, tai atitinka maždaug 10 kcal (42 kilodžaulius). Cukriniu diabetu sergantiems pacientams būtina į tai atsižvelgti.

Jeigu gydytojas Jums yra sakęs, kad netoleruojate angliavandenių, prieš pradėdami vartoti šio vaisto, pasitarkite su gydytoju.

Šio vaisto sudėtyje gali būti sieros dioksido arba sulfitų, kurie retais atvejais gali sukelti sunkių padidėjusio jautrumo reakcijų ir bronchų spazmą.

Kiekvienos šio vaisto kietojoje pastilėje yra mažiau kaip 1 mmol (23 mg) natrio, t. y. jis beveik neturi reikšmės.

**3. Kaip vartoti neo-angin**

Visada vartokite šį vaistą tiksliai, kaip aprašyta šiame pakuotės lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Rekomenduojama dozė yra:

Suaugusieji, paaugliai ir vyresni nei 6 metų vaikai

Suaugę žmonės, paaugliai ir vyresni nei 6 metų vaikai kas 2‑ 3 valandas turi lėtai sučiulpti po vieną kietąją pastilę.

Didžiausia paros dozė yra 6 pastilės.

**Ką daryti pavartojus per didelę neo-angin dozę**

Pranešimų apie perdozavimą negauta. Labai mažai tikėtinu perdozavimo atveju aprašytas nepageidaujamas poveikis gali sustiprėti. Tokiu atveju rekomenduojamas simptominis gydymas.

Pamiršus pavartoti neo-angin

Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Jeigu pasireiškė bent vienas iš toliau išvardytų šalutinių poveikių, nutraukite neo-angin vartojimą ir nedelsdami kreipkitės į gydytoją.

Labai reti (pasitaiko rečiau kaip 1 iš 10 000 asmenų):

Burnos ir skrandžio gleivinės sudirginimas, pvz., nevirškinimas (dispepsija), pykinimas.

Dažnis nežinomas (negali būti apskaičiuotas pagal turimus duomenis)

Alerginės reakcijos, tokios kaip burnos, liežuvio ir lūpų patinimas, išbėrimas.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti neo-angin**

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje.

Laikyti gamintojo pakuotėje, kad vaistas būtų apsaugotas nuo drėgmės.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6.** **Pakuotės turinys ir kita informacija**

**neo-angin sudėtis**

* Veikliosios medžiagos: 2,4-dichlorbenzilo alkoholis, amilmetakrezolis, levomentolis. Vienoje kietojoje pastilėje yra 1,20 mg 2,4-dichlorbenzilo alkoholio, 0,60 mg amilmetakrezolio ir 5,90 mg levomentolio.
* Pagalbinės medžiagos yra žvaigždanyžių eterinis aliejus, pipirmėčių eterinis aliejus, sacharozė, skystoji gliukozė, vyno rūgštis ir Ponceau 4R (E124), sudėtyje yra labai mažas natrio kiekis.

**neo-angin išvaizda ir kiekis pakuotėje**

Pastilės yra raudonos, apvalios, abipus išgaubtos, pusiau skaidrios.

Pastilės supakuotos į PVC/PVdC ir aliuminio lizdines plokšteles. Kartono dėžutėje yra 24 pastilės.

Registruotojas ir gamintojas

Divapharma GmbH

Motzener Str. 41

12277 Berlin

Vokietija

Šis pakuotės lapelis paskutinį kartą peržiūrėtas 2024-08-30.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyjehttps://vvkt.lrv.lt/lt/.